Stasie die 'ritme wat jou ore verdien' | Netwerk24
Stasie die 'ritme wat jou ore verdien'
Deur Martinette Hay 30 Oktober 2019 06:02
MalutiFM97.1 se ateljee is in Murraystraat 42 in Bethlehem geleë. Dié gemeenskapsradiostasie kyk met dankbaarheid terug na vyf jaar waarin hy die gemeenskap kon leer ken en sien uit na die toekoms om luisteraars te vermaak en in te lig. Foto: Martinette Hay
MalutiFM97.1 kuier reeds vir vyf jaar in luisteraars se voertuie, op hul voorstoepe en help jou om die ure by die werk af te tel.
"Oor die afgelope vyf jaar kon ons die Oos-Vrystaatse mense leer ken. Nou is die opwinding groot om selfs beter diens te lewer en nog luisteraars se behoeftes te vervul," sê Corné van Noordwyk, stasiebestuurder.
Dié radiostasie het in 2014 sy eerste uitsaailisensie ontvang en op 16 September die eerste keer as Radio Maluti op die lug uitgesaai. Sedert 2017 staan dit as MalutiFM97.1 bekend. In 2019 het hy die goeie nuus ontvang dat die uitsaailisensie vir nog vyf jaar toegestaan is.
Hoewel daar verskeie vooruitsigte vir die volgende vyf jaar is, glo Van Noordwyk dat verandering slegs gebeur as dit verbetering bring.
"Ons pas gereeld programme aan soos ons agterkom wat werk en wat nie.
"Soos die seisoene verander en mense tot later in die somer wakker bly, pas ons ook die tydsgleuwe van programme aan," sê Van Noordwyk.
Een van die nuwe verwikkelinge is dat dié stasie die jeug en veral die skole meer wil betrek.
"Die leerlinge wat tans in die skoolbanke sit, gaan eendag die huidige span moet vervang."
Die stasie het oorweldigende reaksie ontvang toe kinders op Jeugdag vanjaar die stasie "gekaap" het.
Vir die omliggende dorpe van Bethlehem in MalutiFM97.1 se uitsaaigebied is daar ook goeie nuus. Van Noordwyk sê hulle het 'n verpligting teenoor dié dorpe omdat daar net soveel luisteraars is en wil dié mense graag meer betrek.
Gee om vir span
Die bestuur van MalutiFM97.1 is dankbaar vir elke omroeper wat hul passie en liefde op dié stasie uitleef.
"Julle is die mense wat die luisteraars in jul spasie toelaat. Sonder julle sou ons dit die kon doen nie."
Die bestuur sien om na die span en gryp elke geleentheid aan om aan die span te skaaf om te verseker dat aanbiedings professioneel is. 'n Opleidingsessie vir omroepers en gereelde gaste op die lug word beplan, waar 'n omroeper met jare se ondervinding in die uitsaaiwese die span touwys maak.
Elkeen se stasie
"Die radiostasie is nie net vir 'n uitgekose groep mense nie. Dit is 'n radiostasie vir die hele gemeenskap," sê Van Noordwyk.
Om dié rede word die gemeenskap genooi om insae te lewer. Die ideale platform hiervoor is die algemene jaarvergadering op Woensdag 6 November om 18:00 by Wulf Alarms se perseel in Cambridgestraat. Op die vergadering sal 'n jaaroorsig gegee word, nuwe komitees sal verkies word en die finansiële state sal voorgelê word.
Kom pligte na
MalutiFM97.1 se plig is om die gemeenskap in te lig, op te voed en te vermaak. "Om luisteraars oor die radio op te voed kan 'n uitdagende taak wees," sê Van Noordwyk.
Daarom het hulle besluit om hande met die Dihlabeng-munisipaliteit te vat en dit op 'n vermaaklike wyse aan te pak. Die jongste advertensie van die munisipaliteit moedig luisteraars aan om water te spaar, wat een van die projekte is waar ons 'n verskil in die gemeenskap wil maak.
Media staan saam
Vrystaat Nuus/News en MalutiFM97.1 se goeie verhouding gee vir die gemeenskap die geleentheid om op die hoogte te bly.
Elke Woensdag om 08:30 word 'n voorskou vir luisteraars en lesers, gegee oor waarna hulle kan uitsien in daardie week se koerant. Dié twee instansies werk saam om weekliks 'n gemeenskapsdagboek saam te stel met gebeure in die Oos-Vrystaat. Skakel in op MalutiFM97.1, want dit is "die ritme wat jou ore verdien".